Kameel – Net een soen – toortsie.com
Kameel – Net een soen
Januarie 25, 2016 Februarie 18, 2019 ~ Kameel
Scrypydo se toeka-tokkel: Eerste soen
Ek was die dogtertjie wie se ooms haar nek met ‘n bokdrolletjie wou afskiet, en wie hulle “tinktinkie” genoem het, omdat my bene so lank en maer was. Sit hierby vaal dun haartjies, ‘n kleurlose vel, en ligbruin oë en jy verstaan hoekom ek nie in standard vyf liefdesbriefies van seuns af gekry het nie. Nie dat dit my gepla het nie, terwyl my maats al giggelend van seuns gepraat het, het ek nog oor die feëtjies wat op die plaas woon gedroom.
Op vyftienjarige ouderdom nooi ek Aletta, ‘n vriendin wat van kleintyd af nie ‘n tekort aan kêrels gehad het nie – saam plaas toe. Ons staan in die gangetjie van die trein en uitkyk hoe die wêreld by ons verbyflits. Met die gesels leun ek onbewustelik teen ‘n kompartementsdeur; die volgende oomblik gaan die deur oop, en ek struikel-val ‘n kompartement vol laggende universiteitsstudente binne. Dit is duidelik dat hulle aspris die deur oopgemaak het. Gelukkig is ek gewoond aan groter nefies wat lief is om te terg, dus skaam ek my nie morsdood nie. Ons kompartement is net langsaan, so deur die verloop van die dag wissel ons so af en toe ‘n woord of twee met die studente. Alles doodonskuldig, en daardie aand gaan slaap ek sonder ‘n tweede gedagte aan ‘n student, min wetend dat ek more uit my dogtertjiewêreld geruk gaan word.
Een van die studente; ‘n blondekop, blouoog goed geboude jongman was besonders gaaf met my. Ek het dit in presies dieselfde lig gesien as ‘n neef wat my aandag gee. Toe die tyd nader kom vir hom om van die trein af te klim, stap ek saam met hom na die einde van die wa toe. Ons staan op die klein platvorm, en wag vir die trein om die stasie binne te stoom. Die volgende oomblik draai hy om, sy lyf is teen myne, en sy asem is in my gesig; toe buk hy af, en vir een kort oomblik brand sy lippe op myne. Met sy tong maak hy my mond net effens oop. Die trein kom tot stilstand; hy beweeg van my af weg, en spring uit op die platvorm. Met sy kuif wat in die wind waai, en ‘n breë glimlag op sy gesig waai hy vir my, en toe is hy weg.
Een soen het my hele wêreld verander. Ek het uit ‘n diep slaap wakker geword, en ‘n vuurtjie is binne my aangesteek. Die hele vakansie bly sy beeld my by, en brand sy soen op my lippe. Met die terugkomslag kom haal my pa ons op Johannesburgstasie. Ek stap langs hom die trappe op na die wêreld daar buite, en druk onwillekeurig my hand op my mond. Die soen het nie sy vuur verloor nie, en ek besef dat ek die wêreld nooit weer deur dieselfde oë sal sien nie.
‹ PreviousToortsie se Toeka Tokkel oor Soen
Next ›Waar kom groot dinge vandaan?
31 thoughts on “Kameel – Net een soen”
Januarie 25, 2016 om 7:31 nm
Jy kan darem ‘n lekker storie vertel
Januarie 26, 2016 om 12:54 nm
Dankie. Ek is so lief vir stories, veral as dit ware gebeurtenisse uit mense se lewe is.
Januarie 25, 2016 om 7:34 nm
Onskuldig eerlik en mooi!
Januarie 25, 2016 om 7:50 nm
Ag, vir ‘n man van my jare het ek nou darem tog te lekker aan hierdie storie gelees. Mmm… ek onthou nog.
Januarie 26, 2016 om 12:57 nm
Dankie vir die inloer 🙂 Dit is goed om te hoor julle mans onthou ook. Dog julle doen en beweeg net aan.
Januarie 25, 2016 om 7:57 nm
Baie mooi geskryf
Januarie 26, 2016 om 12:58 nm
Dankie Hester. Mooi dag vir jou daar aan die Suidkus. 🙂
Januarie 25, 2016 om 8:14 nm
Mens vergeet nooit jou eerste soen nie. Ek het sommer lekker gelees aan jou storie, dis amper asof jy plagiaat pleeg met my herrinneringe en onwillekeurig wonder ek wat van Petra Beukes geword het…
Januarie 26, 2016 om 1:01 nm
Jy onthou tot die naam!!! Dit doen my hart goed om te hoor die manne onthoi ook. Werklik gedink julle beweeg maar van blom tot blom sonder veel onthou. 🙂
Januarie 25, 2016 om 10:56 nm
Ek wonder altyd of sulke jong manne se selfvertroue spoed optel na so vasvat soen? Dis net so – mens vergeet nooit daardie eerste soen nie! Dat een enkele soen mens vir dae lank deur die lug kan laat sweef… Interessant daardie blonde student – Don Guan of Steve Hoffmeyer?
Januarie 26, 2016 om 1:07 nm
Nee, ‘n mens vergeet nie daardie eerste soen nie. Daardie blonde student was alles in een pakket. Wonder of hy ooit weer aan die vaal dogtertjie gedink het?
Januarie 26, 2016 om 8:08 vm
‘n Tere ontwaking – so goed beskryf!
Januarie 26, 2016 om 1:09 nm
Dankie Frannie. 5
Januarie 26, 2016 om 8:34 vm
Ek moet seker eers die ander kommentare lees, maar nou wonder ek: Het julle toe daarna ‘n bietjie kontak gehad, of was dit die ENIGSTE kontak ooit? 🙂
Oee ek het lekker gelees!
Januarie 26, 2016 om 1:11 nm
Enigste kontak Toorts. Maar in my hart sal daar alryd ‘n spesiale plekkie wees vir die blonde student.
Januarie 26, 2016 om 1:18 nm
Januarie 26, 2016 om 3:30 nm
Hoe leef ek my nou in – oulik!
Januarie 26, 2016 om 3:49 nm
Januarie 26, 2016 om 9:16 nm
Dis te pragtig. So mooi en romanties. Dis waar dat mens daardie eerste een nie vergeet nie!
Ek hoop die ouens wat hier geantwoord het skryf ook bietjie hul ondervindings. Jy her beslis n perfekte onderwerp voorgestel! Dankie vir deelneem aan TT
Januarie 27, 2016 om 7:07 vm
Ons moes almal so ‘n bietjie uit ons kassie klim, maar dit is goed so. Onder dit wat ons vir die mense wys is ‘n regte mens, met ware lewenservaringe. Dinge wat ons almal deurmaak, en partykeer goed is om te deel. Dit is die eerste keer dat ek die ervaring van my deel. Het nie eers vir Aletta daarvan vertel nie…. dit was ‘n te diep ervaring om ligtelik daaroor te praat.
Januarie 27, 2016 om 9:04 vm
So ons weet iets wat Aletta nooit geweet het nie!
Januarie 27, 2016 om 9:41 vm
Yep,jou bevoorregte vrou 🙂 En ek en Aletta was maatjies van graad 1 af!!!
Januarie 27, 2016 om 5:16 nm
Soos skepe in die nag.
Januarie 27, 2016 om 5:42 nm
Mooi gestel Olga.
Terug pieng: Opgewonde | Toortsie, Kameel en Bokbaaivygie se blog
Terug pieng: Kameel – Valentynsdag – Kameel se gebabbel
Februarie 18, 2019 om 5:31 nm
Drie jaar later hier kom lees, maar dis steeds ‘n heerlike storie…so romanties!
Februarie 18, 2019 om 5:39 nm
Blykbaar vergeet mens nie jou eerste soen nie 😍 Sien hoekom ek nou vir my ‘n treinkaartjie wil koop!!!
Februarie 18, 2019 om 5:40 nm
Ek verstaan jou versugting…sooo romanties!
591 007 ste persoon wat hier inloer! Baie dankie en welkom! Hoop jy loer weer in.